[{"text_idx": "#000001", "text": "Sefydlwyd yr Undeb yn 1872 a pherthyn iddo rhyw 400 o eglwysi a 200 o aelodau personol. (2019)\nMae enw\u2019r pencadlys, Ty\u0302 John Penri yn Abertawe yn gwreiddio\u2019r Undeb yn y cyffro Piwritanaidd ac yn talu gwrogaeth i\u2019r gwron o lethrau Epynt a ystyrir yn un o Annibynwyr cyntaf Cymru. Yn ei hanfod chwaer/brawdoliaeth yw\u2019r Undeb gyda\u2019i aelodau, yn eglwysi ac unigolion, yn dewis bod mewn perthynas wirfoddol a\u0302\u2019i gilydd. Cadwyno a chadarnhau\u2019r berthynas hon wna\u2019r pymtheg cyfundeb sy\u2019n seilio bywyd a gwaith yr Undeb."}, {"text_idx": "#000002", "text": "Nid oes gan yr Undeb unrhyw awdurdod dros yr eglwysi ac o ganlyniad mae\u2019r pwyslais ar gynorthwyo a gwasanaethu yn hytrach nag ar reoli a llywodraethu. I gyflawni\u2019r dasg honno\u2019n effeithiol a da geilw\u2019r Undeb ei Gyngor i eistedd ddwy waith y flwyddyn. Fforwm drafod ydyw a\u0302\u2019i waith yn rhannu i bedair adran, yr Eglwysi a\u2019u Gweinidogaeth, y Genhadaeth a\u2019r Eglwys fyd-eang, Dinasyddiaeth Gristnogol a Thystiolaeth. Adleisir ffrwyth y trafodaethau hyn yn Y Pwyllgor Gweinyddol sy\u2019n cyfarwyddo\u2019r elusen ac sy\u2019n atebol yn y pendraw i\u2019r Gynhadledd Flynyddol. Yr eglwysi, trwy eu cynrychiolwyr ynghyd a\u0302\u2019r aelodau unigol piau\u2019r hawl i bleidleisio yn honno.\nMae\u2019n falch o\u2019i berthynas ag eglwysi eraill trwy Cytu\u0302n, Cyngor yr Eglwysi Rhyddion, Cyngor y Genhadaeth Fyd-eang, Cymundeb Eglwysi Diwygiedig y Byd a Chymdeithas Annibynwyr y Byd."}, {"text_idx": "#000003", "text": "Bu\u2019n frwd erioed dros hyrwyddo cyfiawnder a heddwch gan ystyried gwaith Cymorth Cristnogol yn greiddiol i\u2019w weithgarwch."}]